b'\n_START_ARTICLE_\nEurop\xc3\xa6isk Ungdom\n_START_SECTION_\nForm\xc3\xa5l og identifikation\n_START_PARAGRAPH_\nMedlemmerne i Europ\xc3\xa6isk Ungdom opfatter sig ikke kun som danskere, men ogs\xc3\xa5 som europ\xc3\xa6ere. Udover at EU har v\xc3\xa6ret med til at skabe et fredeligt Europa, hvor landene n\xc3\xb8jes med at k\xc3\xa6mpe mod hinanden p\xc3\xa5 fodboldbanen, giver EU Danmark en reel mulighed for at opn\xc3\xa5 indflydelse p\xc3\xa5 emner, hvor Danmark ellers ikke ville have haft noget at skulle sige. Politisk sp\xc3\xa6nder medlemmerne vidt p\xc3\xa5 den politiske venstre-h\xc3\xb8jre skala, ligesom b\xc3\xa5de skeptiske EU-tilh\xc3\xa6ngere og f\xc3\xb8deralister er repr\xc3\xa6senteret. F\xc3\xa6lles er dog, at alle tror p\xc3\xa5, at det europ\xc3\xa6iske samarbejde er n\xc3\xb8dvendigt for at kunne l\xc3\xb8se mange af nutidens globale problemer. Danmark st\xc3\xa5r i dag uden for indflydelse p\xc3\xa5 meget vigtige politikomr\xc3\xa5der i EU, idet de fire EU-forbehold i h\xc3\xb8j grad sp\xc3\xa6nder ben for Danmarks engagement i EU. Europ\xc3\xa6isk Ungdom \xc3\xb8nsker forbeholdene til afstemning, s\xc3\xa5 Danmark fuldt ud kan deltage i det Europ\xc3\xa6iske samarbejde. _NEWLINE_Europ\xc3\xa6isk Ungdom tror ogs\xc3\xa5 p\xc3\xa5, at st\xc3\xb8rre viden om EU hos borgerne, vil betyde en st\xc3\xb8rre interesse og dermed et st\xc3\xb8rre engagement i det europ\xc3\xa6iske demokrati. Derfor arbejder organisation p\xc3\xa5 at skabe en mere intensiv og ekstensiv debat om europ\xc3\xa6isk politik, s\xc3\xa5 danske unge danner deres holdninger p\xc3\xa5 et oplyst grundlag.\n_START_SECTION_\nAktiviteter\n_START_PARAGRAPH_\nOrganisationen er drevet af unge, hvorfor organisationens aktiviteter bliver for st\xc3\xb8rstedelens vedkommende til p\xc3\xa5 basis af en ul\xc3\xb8nnet indsats fra medlemmernes side. Aktiviteterne sp\xc3\xa6nder over alt fra kurser og debatarrangementer over studieture til en aktiv l\xc3\xa6serbrevsproduktion. S\xc3\xa6rligt studieturene er organisationen kendt for, hvor der mindst en gang \xc3\xa5rligt er studietur til Bruxelles, sommerlejr i Norge og teltplads p\xc3\xa5 Folkem\xc3\xb8det. _NEWLINE_Europ\xc3\xa6isk Ungdom er en selvst\xc3\xa6ndig og uafh\xc3\xa6ngig ungdomsorganisation og medlem af JEF Europe og DUF. Organisationen er associeret med den danske Europabev\xc3\xa6gelse og har kontor hos Europabev\xc3\xa6gelsen p\xc3\xa5 Rosen\xc3\xb8rns All\xc3\xa9 35 1 th., 1970 Frederiksberg.'